Landsrettens beslutning om, hvorvidt udskrifter fra Encro-chat kunne tillades anvendt som bevis, jf. retsplejelovens § 746, stadfæstet
Ret: Højesteret (3. instans)
Faggruppe: Straffesag — Almindelig domsmandssag
Sagsemner: Efterforskning og straffeproces;

/

Adgang til prøvelse af politiets efterforskningsskridt  

Sag 2/2022

Kendelse afsagt 27. september 2022   

Anklagemyndigheden
mod
T

Adgang til prøvelse i medfør af retsplejelovens § 746 af lovligheden af politiets
efterforskningsskridt  

T blev i maj 2021 anholdt og sigtet for grov narkotikakriminalitet. Under efterforskningen, der
ledte op til anholdelsen af T og en række andre personer, havde politiet ved retsanmodning fået
adgang til materiale fra netværket EncroChat, der i foråret 2020 var blevet dekrypteret af fransk
politi.   

I august 2021 indbragte T spørgsmålet om lovligheden af at anvende udskrifter fra EncroChat som
bevis i sagen for byretten med henvisning til retsplejelovens § 746, der angår prøvelse af
lovligheden af politiets efterforskningsskridt. Byretten fandt ikke på daværende tidspunkt
anledning til at tage stilling til dette spørgsmål. Landsretten stadfæstede byrettens afgørelse om
ikke at behandle T’s anmodning om prøvelse efter § 746, stk. 1.   

For Højesteret gjorde T i første række gældende, at Højesteret under kæremålet skulle tage stilling
til, om udskrifter fra EncroChat kan anvendes som bevis under hovedforhandlingen i sagen. I
anden række gjorde T gældende, at byretten skulle have foretaget en prøvelse af lovligheden af
politiets efterforskningsskridt, idet sikringen, dekrypteringen og håndteringen af EncroChat-
materialet i sagen er omfattet af domstolenes legalitetskontrol i medfør af retsplejelovens § 746,
stk. 1.   

Højesteret udtalte, at en tvist om anvendelse af udskrifter fra EncroChat under hovedforhandlingen
i sagen må forelægges retten til afgørelse efter retsplejelovens § 841, og at der ikke kan ske
prøvelse af en tvist om bevisførelsen i medfør af retsplejelovens § 746, stk. 1.   

Om adgangen til prøvelse af lovligheden af politiets efterforskningsskridt efter § 746, stk. 1,
bemærkede Højesteret, at sikringen, dekrypteringen og håndteringen af de indsamlede oplysninger
fra EncroChat efter det oplyste blev foretaget af de franske myndigheder som led i en
efterforskning i Frankrig, som D anmark ikke deltog i. Højesteret udtalte herefter, at Danmarks
deltagelse i ”OTF Emma” i Europol regi ikke i sig selv kunne føre til, at de dansk e myndigheder
måtte anses for at have deltaget i de franske myndigheders efterforskning, og at T ikke havde
anført, hvilke konkrete efterforskningsskridt foretaget af dansk politi, som han i medfør af
retsplejelovens § 746, stk. 1, anmodede retten om at prøve lovligheden af, ligesom han ikke havde
anført, hvilke ulovligheder han påberåbte sig.

Højesteret stadfæstede herefter landsrettens kendelse.



/